text: শার্লি ম্যাকলেইন (; জন্ম: শার্লি বেটি, ২৪শে এপ্রিল ১৯৩৪) হলেন একজন মার্কিন অভিনেত্রী, গায়িকা, নৃত্যশিল্পী, সমাজকর্মী ও লেখক। অভিনয়ের স্বীকৃতি হিসেবে তিনি একবার একাডেমি পুরস্কার, ২০১২ সালে আমেরিকান ফিল্ম ইনস্টিটিউট থেকে এএফআই আজীবন সম্মাননা পুরস্কার, এবং প্রদর্শন কলার মাধ্যমে মার্কিন সংস্কৃতিতে অবদানের জন্য ২০১৩ সালে কেনেডি সেন্টার সম্মাননা লাভ করেন। তিনি তার নব্য যুগ বিশ্বাসের জন্য পরিচিত এবং তার আধ্যাত্মিকতা ও পুনঃদেহধারনে আগ্রহ রয়েছে। তিনি তার এই বিশ্বাস, বিশ্ব ভ্রমণ ও তার হলিউড কর্মজীবনের উপর কয়েকটি আত্মজীবনীমূলক বই রচনা করেছেন।
  
  ছয়বার একাডেমি পুরস্কারে মনোনীত ম্যাকলেইন প্রামাণ্যচিত্র দ্য আদার হাফ অব দ্য স্কাই: আ চায়না মেমোইর (১৯৭৫) পরিচালনার জন্য শ্রেষ্ঠ পূর্ণদৈর্ঘ্য প্রামাণ্যচিত্র বিভাগে একাডেমি পুরস্কারের মনোনয়ন লাভ করেন এবং সাম কেম রানিং (১৯৫৮), দি অ্যাপার্টমেন্ট (১৯৬০), ইরমা লা দুস (১৯৬৩) ও দ্য টার্নিং পয়েন্ট (১৯৭৭) চলচ্চিত্রে অভিনয়ের জন্য শ্রেষ্ঠ অভিনেত্রী বিভাগে একাডেমি পুরস্কারের মনোনয়ন লাভ করেন ও টার্মস অব এনডিয়ারমেন্ট চলচ্চিত্রের জন্য শ্রেষ্ঠ অভিনেত্রী বিভাগে অস্কার লাভ করেন। তিনি আস্ক অ্যানি গার্ল (১৯৫৯) ও দি অ্যাপার্টমেন্ট (১৯৬০) চলচ্চিত্রের জন্য দুইবার শ্রেষ্ঠ বিদেশি অভিনেত্রী বিভাগে বাফটা পুরস্কার লাভ করেন, এবং বিশেষ টিভি অনুষ্ঠান জিপসি ইন মাই সোল-এর জন্য একটি এমি পুরস্কার লাভ করেন। এছাড়া তিনি পাঁচটি প্রতিযোগিতামূলক গোল্ডেন গ্লোব পুরস্কার লাভ করেন এবং ১৯৮৮ সালে তাকে গোল্ডেন গ্লোব সেসিল বি. ডামিল পুরস্কার প্রদান করা হয়।
  
  প্রারম্ভিক জীবন
  শার্লি ম্যাকলেইন বেটি ১৯৩৪ সালের ২৪শে এপ্রিল ভার্জিনিয়ার রিচমন্ডে জন্মগ্রহণ করেন। তার নামকরণ করা হয় অভিনেত্রী শার্লি টেম্পলের নামানুসারে। তার পিতা আইরা ওয়েন্স বেটি ছিলেন মনোবিজ্ঞানের অধ্যাপক, সরকারি বিদ্যালয়ের প্রশাসক ও আবাসন ব্যবসায়ের প্রতিনিধি। তার মাতা ক্যাথলিন করিনি (বিবাহপূর্ব নাম ম্যাকলিন) ছিলেন নাট্যতত্ত্বের শিক্ষিকা। তিনি কানাডার নোভার স্কটিয়ার উল্‌ফভিলে জন্মগ্রহণ করেছিলেন। ম্যাকলেইনের ছোট ভাই ওয়ারেন বেটি একজন অভিনেতা, চিত্রনাট্যকার ও পরিচালক। তাদের পিতামাতা তাদের বাপ্টিস্ট ধর্মমতের শিক্ষা দেন। তার মায়ের বোনের স্বামী এ. এ. ম্যাকলিয়ড ছিলেন ১৯৪০-এর দশকের অন্টারিও আইন প্রণয়নকারী সংস্থার কমিউনিস্ট সদস্য। ম্যাকলেইনের শৈশবে তার পিতা সপরিবারে রিচমন্ড থেকে নরফোকে চলে যান এবং এরপর আর্লিংটন ও ওয়েভারলি যান। তারা পুনরায় আর্লিংটনে ফিরে আসেন এবং ১৯৪৫ সালে আর্লিংটনের টমাস জেফারসন জুনিয়র হাই স্কুলে যোগদান করেন। ম্যাকলেইন ছেলেদের দলে বেসবল খেলতেন এবং সর্বাধিক রান করার কারণে তাকে "পাওয়ারহাউজ" নামে ডাকা হত। ১৯৫০-এর দশকে তাদের পরিবার আর্লিংটনের ডোমিনিয়ন হিলসে বসবাস করত।
  
  কর্মজীবন
  ম্যাকলেইন প্রধান চরিত্রে সাম কেম রানিং (১৯৫৮) চলচ্চিত্রে অভিনয় করে শ্রেষ্ঠ অভিনেত্রী বিভাগে একাডেমি পুরস্কার ও সেরা নাট্য চলচ্চিত্র অভিনেত্রী বিভাগে গোল্ডেন গ্লোব পুরস্কারের মনোনয়ন লাভ করেন। পরের বছর তিনি আস্ক অ্যানি গার্ল (১৯৫৯) চলচ্চিত্রে অভিনয় করে শ্রেষ্ঠ বিদেশি অভিনেত্রী বিভাগে বাফটা পুরস্কার লাভ করেন। তিনি জ্যাক লেমনের বিপরীতে দি অ্যাপার্টমেন্ট (১৯৬০) চলচ্চিত্র অভিনয় করেন। চলচ্চিত্রটি পাঁচটি বিভাগে একাডেমি পুরস্কার লাভ করে। ম্যাকলেইন শ্রেষ্ঠ অভিনেত্রী বিভাগে একাডেমি পুরস্কারের মনোনয়ন লাভ করেন। তিনি পরবর্তী কালে বলেন, "আমি ভেবেছিলাম আমি দি অ্যাপার্টমেন্ট চলচ্চিত্রের জন্য অস্কার পাব, কিন্তু এলিজাবেথ টেলর সেই সৌভাগ্য হয়েছিল।" তবে তিনি এই কাজের জন্য শ্রেষ্ঠ বিদেশি অভিনেত্রী বিভাগে বাফটা পুরস্কার লাভ করেন। এরপর তিনি অড্রি হেপবার্ন ও জেমস গার্নারের সাথে দ্য চিলড্রেন্‌স আওয়ার (১৯৬১) চলচ্চিত্রে অভিনয় করেন। উইলিয়াম ওয়াইলার পরিচালিত চলচ্চিত্রটি লিলিয়ান হেলম্যানের নাটক অবলম্বনে নির্মিত। তিনি পুনরায় ওয়াইলারের পরিচালনায় লেমনের সাথে ইরমা লা দুস (১৯৬৩) চলচ্চিত্রে অভিনয় করেন এবং শ্রেষ্ঠ অভিনেত্রী বিভাগে একাডেমি পুরস্কারের মনোনয়ন লাভ করেন।
  
  ১৯৭৭ তিনি অ্যান ব্যানক্রফ্‌টের সাথে দ্য টার্নিং পয়েন্ট চলচ্চিত্রে একজন অবসরপ্রাপ্ত ব্যালেরিনা চরিত্রে অভিনয় করেন। এই কাজের জন্য তিনি শ্রেষ্ঠ অভিনেত্রী বিভাগে একাডেমি পুরস্কারের মনোনয়ন লাভ করেন। তিনি টার্মস অব এনডিয়ারমেন্ট চলচ্চিত্রের ডেব্রা উইঙ্গারের মায়ের চরিত্রে অভিনয় করে শ্রেষ্ঠ অভিনেত্রী বিভাগে একাডেমি পুরস্কার লাভ করেন। ১৯৮৮ সালে তিনি মাদাম সুসাৎজকা চলচ্চিত্রে অভিনয়ের জন্য সেরা নাট্য চলচ্চিত্র অভিনেত্রী বিভাগে গোল্ডেন গ্লোব পুরস্কার লাভ করেন।
  
  তথ্যসূত্র
  
  বহিঃসংযোগ
  
   
   
   
   এমিস.কমে শার্লি ম্যাকলেইন
  
  বিষয়শ্রেণী:১৯৩৪-এ জন্ম
  বিষয়শ্রেণী:জীবিত ব্যক্তি
  বিষয়শ্রেণী:২০শ শতাব্দীর মার্কিন অভিনেত্রী
  বিষয়শ্রেণী:২০শ শতাব্দীর মার্কিন গায়িকা
  বিষয়শ্রেণী:২০শ শতাব্দীর মার্কিন লেখিকা
  বিষয়শ্রেণী:২১শ শতাব্দীর মার্কিন অভিনেত্রী
  বিষয়শ্রেণী:২১শ শতাব্দীর মার্কিন গায়িকা
  বিষয়শ্রেণী:২১শ শতাব্দীর মার্কিন লেখিকা
  বিষয়শ্রেণী:কানাডীয় বংশোদ্ভূত মার্কিন ব্যক্তি
  বিষয়শ্রেণী:মার্কিন আত্মজীবনীকার
  বিষয়শ্রেণী:মার্কিন আধ্যাত্মিক লেখক
  বিষয়শ্রেণী:মার্কিন চলচ্চিত্র অভিনেত্রী
  বিষয়শ্রেণী:মার্কিন টেলিভিশন অভিনেত্রী
  বিষয়শ্রেণী:মার্কিন নৃত্যশিল্পী
  বিষয়শ্রেণী:মার্কিন কৌতুকাভিনেত্রী
  বিষয়শ্রেণী:মার্কিন লেখিকা
  বিষয়শ্রেণী:শ্রেষ্ঠ অভিনেত্রী বিভাগে একাডেমি পুরস্কার বিজয়ী
  বিষয়শ্রেণী:শ্রেষ্ঠ বিদেশি অভিনেত্রী বিভাগে বাফটা পুরস্কার বিজয়ী
  বিষয়শ্রেণী:গোল্ডেন গ্লোব পুরস্কার (সেরা অভিনেত্রী - নাট্য চলচ্চিত্র) বিজয়ী
  বিষয়শ্রেণী:গোল্ডেন গ্লোব পুরস্কার (সেরা অভিনেত্রী - সঙ্গীতধর্মী বা হাস্যরসাত্মক চলচ্চিত্র) বিজয়ী
  বিষয়শ্রেণী:গোল্ডেন গ্লোব পুরস্কার (বর্ষসেরা নবীন তারকা - অভিনেত্রী) বিজয়ী
  বিষয়শ্রেণী:গোল্ডেন গ্লোব সেসিল বি. ডামিল পুরস্কার বিজয়ী
  বিষয়শ্রেণী:প্রাইমটাইম এমি পুরস্কার বিজয়ী
  বিষয়শ্রেণী:শ্রেষ্ঠ অভিনেত্রী বিভাগে রৌপ্য ভল্লুক বিজয়ী
  বিষয়শ্রেণী:শ্রেষ্ঠ অভিনেত্রী বিভাগে ভোল্পি কাপ বিজয়ী
  বিষয়শ্রেণী:সম্মানসূচক স্বর্ণ ভল্লুক প্রাপক
  বিষয়শ্রেণী:এএফআই আজীবন সম্মাননা পুরস্কার প্রাপক
  বিষয়শ্রেণী:২১শ শতাব্দীর মার্কিন সঙ্গীতশিল্পী
title: শার্লি ম্যাকলেইন